tartuNLP/wikipedia-smugri-20251201 huggingface dataset:
Krimmli kosed

Krimmli kosed (saksa: "Krimmler Wasserfälle") on kogukõrgusega 380 m kõrgeim juga Austrias. Kosed asuvad Krimmler Ache jõel ja Krimmli küla lähedal Kõrg-Tauerni rahvuspargis Salzburgi liidumaal.
Kosed.
Krimmli kosed on mitmetasandiline juga. Kosk algab Krimmler Ache oru tipust ja langeb allapoole kolmes etapis. Ülemine etapp langeb 140 m, keskmine 100 m ja alumine 140 m. Joa kõrgeim punkt on 1470 m merepinnast.
Vool.
Krimmler Ache on liustikuoja, mille vooluhulk on aastaajati suuresti erinev. Selle vooluhulk juunis ja juulis on 20 000 m³/h, samas veebruaris on see vaid 500 m³/h. Suurim mõõdetud vool oli 25. augustil 1987, kui see oli 600 000 m³/h.
Pärast koski suubub jõgi Salzachi jõkke, mis voolab Inni, edasi Doonausse ja lõpuks Musta merre.
Turism.
Tagamaks, et turistid näeksid ilma raskusteta rohkem juga, ehitas Ignaz von Kürsinger Mittersillist raja kose ülemisse ossa. 1879. aastal parandas Austria Alpiklubi teed panoraamvaate pakkumiseks. Ligikaudu 400 000 inimest külastab koski aastas. Kose udune pihustus loob ideaalse kasvutingimuse sadadele sammaldele, samblikele ja sõnajalgadele. Ümbrus on elupaik 62 linnuliigile.
Negatiivne mõju kohalikele elanikele on väikese küla kõrge liiklustaseme ja maantee erosiooni tõttu.
Lielie Leimaņi

Lielie Leimaņi on küla ("mazciems") Lätis Madona piirkonnas Varakļāni vallas. 
Küla asub valla keskosas. Lielie Leimaņi jääb piirkonna keskusest Madonast 49,2 ja Riiast 198,4 kilomeetri kaugusele. Asula jääb Teiči looduskaitseala kaitsevööndisse.
Aastal 1897 oli seal katoliiklaste küla, kus oli 203 elanikku. Aastal 2009 oli külas 61 elanikku. Aastail 2009–2021 kuulus küla Varakļāni piirkonda.
Stabulnieki

Stabulnieki (ka Stabuļnīki) on küla ("maazciems") Lätis Madona piirkonnas Varakļāni vallas. 
Küla asub valla lääneosas. Stabulnieki jääb piirkonna keskusest Madonast 47,9 ja Riiast 195,9 kilomeetri kaugusele. Asula jääb Teiči looduskaitseala kaitsevööndisse.
Aastal 1897 oli seal katoliiklaste küla, kus oli 57 elanikku. Aastal 2009 oli külas 2 elanikku. Aastail 2009–2021 kuulus küla Varakļāni piirkonda.
Pinzgauer Lokalbahn

Pinzgauer Lokalbahn (varem "Pinzgaubahn" või "Krimmler Bahn") on kitsarööpmeline raudtee Austria Salzburgi liidumaal. Raudtee järgib Salzachi orgu Zell am Seest Krimmlini Pinzgau mägede vahel. Lõik Mittersilli ja Krimmli vahel sai 2005. aastal üleujutuses kannatada ja taasavati 2010. aasta septembris.
Liechtensteinklamm

Liechtensteinklamm (Liechtensteini kuristik) on kuni 300 m kõrgete seintega eriti kitsas kuristik Austria Alpides 50 km Salzburgist lõunas. See on u. 4 km pikk ja saanud nime Liechtensteini vürsti Johann II järgi, kelle käiguteed paigaldati 1875. aastal.
Kuristik on u. 4 km pikk, millest 1 km on puidust käiguteede kaudu külastajatele ligipääsetav (talvekuudel suletud). Selle sügavus on kuni 300 m ja mõnes kohas on see vaid mõne meetri laiune. Kuristiku lõpus on kosk. Aastas käib seal u. 100 000 külastajat.
Mägioja Großarler Ache veed moodustasid kuristiku aastatuhandete jooksul. 1875. aastal alustasid Pongau Alpiklubi liikmed töid teha kuristik ligipääsetavaks, kuid raha puudumisel jäid need lõpetamata. Lähedalasuvas Großarlis jahimaja omanud Liechtensteini vürst Johann II annetas 600 kuldnat tööde laiendamiseks. Tööde lõppedes 1876. aastal nimetati kuristik vürsti helde annetuse auks ümber.
Legendi järgi loodi kuristik siis, kui kurat, täis viha ja raevu ebaõnnestunud plaani pärast, lendas üle kanjoni, visates sellesse vett sellise jõuga, et raius kivi.
Mogens Lykketoft

Axel Mogens Leif Lykketoft (sündinud 9. jaanuaril 1946) on Taani poliitik. Ta kuulub erakonda Sotsiaaldemokraadid.
Mogens Lykketoft lõpetas Kopenhaageni Ülikooli poliitikateaduste kandidaadikraadiga 1971. aastal. 
Üliõpilasena kuulus ta aastatel 1965–1970 sotsiaaldemokraatliku üliõpilasorganisatsiooni Frit Forum juhatusse ja oli aastatel 1968–1969 organisatsiooni esimees. 
1966–1981 töötas ta Töölisliikumise Majandusnõukogus, kus oli alates 1975. aastast osakonnajuhataja. 
Alates 1981. aastast oli ta Folketingi liige. 20. jaanuarist 1981 kuni 10. septembrini 1982 oli ta Taani maksuminister. 25. jaanuarist 1993 kuni 21. detsembrini 2000 oli ta Taani rahandusminister ja 21. detsembrist 2000 kuni 27. novembrini 2001 Taani välisminister. 
Ta oli Sotsiaaldemoraatide esimees aastatel 2002–2005. Aastatel 2009–2015 kuulus ta Folketingi presiidiumisse. Alates 30. septembrist 2011 kuni 18. juunini 2015 oli Lykketoft Folketingi esimees. 2015. aasta septembrist kuni 2016. aasta septembrini oli ta Ühinenud Rahvaste Organisatsiooni Peaassamblee esimees. Folketingi liige oli ta kuni 2019. aasta juunini.
Robežveipi

Robežveipi on küla ("mazciems") Lätis Madona piirkonnas Varakļāni vallas. 
Küla asub valla lääneosas. Robežveipi jääb piirkonna keskusest Madonast 50,2 ja Riiast 193,7 kilomeetri kaugusele. Asula jääb Teiči looduskaitseala kaitsevööndisse.
Aastal 1897 oli seal katoliiklaste küla, kus oli 102 elanikku. Aastal 2009 oli külas 23 elanikku. Aastail 2009–2021 kuulus küla Varakļāni piirkonda.
Aizkalnieši

Aizkalnieši on küla ("mazciems") Lätis Madona piirkonnas Varakļāni vallas. 
Küla asub valla edelaosas maantee A12 ääres. Aizkalnieši jääb piirkonna keskusest Madonast 52,1 ja Riiast 191,1 kilomeetri kaugusele. Asula jääb Teiči looduskaitseala kaitsevööndisse.
Aastal 2009 oli külas 55 elanikku. Aastail 2009–2021 kuulus küla Varakļāni piirkonda.
Ciematnieki

Ciematnieki (ka Cīmotnīki) on küla ("mazciems") Lätis Madona piirkonnas Varakļāni vallas. 
Küla asub valla edelaosas maantee A12 ääres ja Teiči soo ning Teiči looduskaitseala serval. Asula jääb Teiči looduskaitseala kaitsevööndisse. Ciematnieki jääb piirkonna keskusest Madonast 52,5 ja Riiast 191,1 kilomeetri kaugusele.
Aastal 1897 oli seal katoliiklaste küla, kus oli 56 elanikku. Aastal 2009 oli külas 12 elanikku. Aastail 2009–2021 kuulus küla Varakļāni piirkonda.
Kristakrogs

Kristakrogs on küla ("mazciems") Lätis Madona piirkonnas Varakļāni vallas. 
Küla asub valla edelaosas maantee A12 ääres ja Teiči soo ning Teiči looduskaitseala serval. Asula jääb Teiči looduskaitseala kaitsevööndisse. Kristakrogs jääb piirkonna keskusest Madonast 54,1 ja Riiast 189,9 kilomeetri kaugusele. Sinna jääb Bērzi bussipeatus.
Aastal 2009 oli külas 16 elanikku. Aastail 2009–2021 kuulus küla Varakļāni piirkonda.
Kärnkonn

Kärnkonn ("Bufo") on perekond päriskonnaliste seltsist kärnkonlaste ("Bufonidae") sugukonnast.
Perekonda kuulub 17 liiki.
Indāni

Indāni on küla ("mazciems") Lätis Madona piirkonnas Varakļāni vallas. 
Küla asub valla edelaosas Varakļāni kraavi kaldal ja Pelečāre Suursoo hoiuala serval. Indāni jääb piirkonna keskusest Madonast 53,6 ja Riiast 195,4 kilomeetri kaugusele.
Aastal 1897 oli seal katoliiklaste küla, kus oli 86 elanikku. Aastal 2009 oli külas 8 elanikku. Aastail 2009–2021 kuulus küla Varakļāni piirkonda.
Vutnāni

Vutnāni on küla ("mazciems") Lätis Madona piirkonnas Varakļāni vallas. 
Küla asub valla lõunaosas. Vutnāni jääb piirkonna keskusest Madonast 53,5 ja Riiast 195,9 kilomeetri kaugusele.
Aastal 1897 oli seal katoliiklaste küla, kus oli 149 elanikku. Aastal 2009 oli külas 30 elanikku. Aastail 2009–2021 kuulus küla Varakļāni piirkonda.
Stirniene

Stirniene (vanasti ka Tiltagals) on küla ("ciems") Lätis Madona piirkonnas Varakļāni vallas.
Küla asub valla lõunaosas Varakļāni kraavi kaldal maantee A12 ja Krustpilsi ning Rēzekne vahelise raudtee ääres. Stirniene jääb piirkonna keskusest Madonast 50,8 ja Riiast 194 kilomeetri kaugusele. Seal asub postkontor. Sinna jääb Stirniene bussipeatus.
Stirniene tekkis Ventspils-Moskva raudteele rajatud Stirniene raudteejaama juurde. Aastal 1907 ehitati sinna Stirniene kirik. Pärast aastat 2009 asus seal mõnda aega Varakļāni valla halduskeskus. Stirniene on ümbritsevate hajaküladega kokku kasvanud, sellega on liidetud endine Zalāni küla ja osa Aizkalniešist. Aastail 2009–2021 kuulus küla Varakļāni piirkonda.
Külas asub Stirniene kalmistu. Asula jääb osaliselt Teiči looduskaitseala kaitsevööndisse.
Stirniene katoliku kirik on regionaalse kaitse all olev muinsusmälestis. Riikliku kaitse all on küla servas asuvad Stirniene (Tiltagalsi) muinaskalmed ehk Sõjahauad.
Stirnienes muiža

Stirnienes muiža (ka Muiža, tõlkes "Stirniene mõis") on küla ("mazciems") Lätis Madona piirkonnas, Varakļāni valla halduskeskus. 
Küla asub valla lõunaosas. Stirnienes muiža jääb piirkonna keskusest Madonast 52,4 ja Riiast 194,9 kilomeetri kaugusele. Külas on Stirniene põhikool, rahvamaja ja raamatukogu. Sinna jäävad Stirnienes skola ja Stirnienes muiža bussipeatus.
Stirnienes muiža on tekkinud endise Stirniene mõisa ("Sterniany") keskuse juurde. Aastal 1897 oli mõisas 116 elanikku. Aastail 2009–2021 kuulus küla Varakļāni piirkonda.
Looduskaitse all on Muiža pärn ümbermõõduga 4,31 meetrit, lisaks veel kolm saart.
Muiža

Muiža (ka Barkavas muiža) on küla ("mazciems") Lätis Madona piirkonnas Barkava vallas.
Muiža asub valla lõunaosas. Sinna jääb Muiža bussipeatus. Küla jääb osaliselt Teiči looduskaitseala kaitsevööndisse. Looduskaitse all on tammed ümbermõõtudega 4,55 ja 4,22 meetrit ning kuivanud mänd ümbermõõduga 3,43 meetrit.
Aastal 1897 oli mõisas 96 elanikku. Aastal 2008 oli külas 50 elanikku.
Maria Parr

Maria Parr (sündinud 18. jaanuaril 1981 Vanylvenis) on norra lastekirjanik. Ta kirjutab uusnorra keeles.
Ta õppis Bergeni Ülikoolis põhjamaade kirjandust ja töötab õpetajana.
Tema debüütteos "Vahvlist südamed" (uusnorra keeles "Vaffelhjarte") ilmus 2005. aastal, eesti keeles 2013. Raamat oli Brage kirjandusauhinna nominent ning 2011. aastal tehti selle põhjal Norras telesari. "Vahvlist südamed" on tõlgitud enam kui kümnesse keelde. Raamatu illustreeris Bo Gaustad. 
Laiema tuntuse saavutas Parr 2009. aastal raamatuga "Vilgukivioru Tonje" (uusnorra keeles "Tonje Glimmerdal"). Raamat võitis mitu kirjandusauhinda, teiste seas Brage kirjandusauhinna ("Brageprisen") ja Eestis tõlkelastekirjanduse Paabeli Torni auhinna 2013. aastal. 
Tema kolmas ja seni viimane lasteraamat "Väravavaht ja meri" (uusnorra keeles "Keeperen og havet", 2017; eesti keeles 2018) võitis samuti Brage kirjandusauhinna ja veel mitu auhinda.
Kõik kolm raamatut on ilmunud eesti keeles Riina Hanso tõlkes kirjastuses Eesti Raamat.
Egert Milder

Egert Milder (sündinud 29. juulil 1989) on eesti laulja ja laulukirjutaja. 
Milderi soolokarjäär sai alguse 2018. aastal ühepäevase Euroopa-turneega, millega ta tähistas singli “Live+Love+Grow” ilmumist. Looga "Georgia On My Mind" astus Milder üles ka Gruusia tele- ning raadiosaadetes. Sama looga osales Milder ka 2020. aastal Eesti Laulu võistlusel, saades finaalis 4. koha. Milderi singel "Free Again" ilmus 2020. aasta detsembris, see laul jõudis "Eesti laulu 2021" finaali. 
Enne soolokarjääri kuulus Milder alternatiivroki kollektiivi Slippery Slope. Ta on koostööd teinud ka välismaiste laulukirjutajatega ja läbinud kursusi Berklee Muusikakolledžis. Ta on kirjutanud lugusid kohalikele popartistidele nagu Stefan, Liis Lemsalu ja Kerli Kivilaan .
Karjäär.
2018: "Live+Love+Grow".
Milderi soolokärjäär algas 2018. aastal debüütsingliga "Live+Love+Grow". Singli ilmumist tähistas Milder ühepäevase Euroopa-turneega: Gruusia, Türgi ja Valgevene kaudu koju Eestisse sõites debüteeris ta 24 tunni jooksul oma esimest singlit neljas riigis. Raadio 2 valis singli 2018. aasta kümne parema loo hulka.
2019: "U".
Milderi teine singel, indie-folklugu “U” ilmus 2019. aastal ning loole filmiti video Colombias endise narkoparuni Pablo Escobari häärberis, Kariibi mere rannikulinnas Cartagenas ja Medellínis. "U" oli Raadio 2 eetris enim mängitud lugu. 
2020: "Georgia (On My Mind)" ja "Your Green is Better".
2020. aastal osales Milder Eesti Laul 2020 võistlusel looga “Georgia (On My Mind)” ning saavutas finaalis 4. koha. Tegu oli Milderi esimese singliga, mis pälvis laiema rahvusvahelise tähelepanu ja viis Milderi esinema Gruusia tele- ja raadiosaadetesse. 
2020. aasta teises pooles ilmus Milderi uus singel “Your Green is Better”. Laulu video filmiti ühes suures kurgikasvanduses. 
2021: "Free again".
2021. aastal osales Milder looga "Free Again" Eesti Laul 2021 võistlusel, kus ta jõudis finaali. 
Isiklikku.
3. augustil 2017 abiellus ta Gruusias Piret Järvisega. Augustis 2020 sündis neil tütar Milli. 21. märtsil 2023 sündis neil poeg Max.
Hilde Vandermeeren

Hilde Vandermeeren (sündinud 25. septembril 1970 Waregemis) on Belgia kirjanik. Ta on palju kirjutanud lastele ja noortele, aga ka täiskasvanutele mõeldud psühholoogilisi põnevikke.
Õppis psühholoogiat hollandikeelses Belgia ülikoolis Katholieke Universiteit Leuven ja töötab täiskasvanute koolitajana.
Eesti keeles on ilmunud tema lasteraamat "Operatsioon "Bernie välja!"" (Avita 2014, tõlkija Kristel Halman). Teose eest sai ta Hollandi lastekirjandusauhinna Hõbedase Krihvli. Raamatu illustreeris Lotte Leyssens.
Viļāni mõis

Viļāni mõis (läti keeles "Viļānu muiža", poola keeles "Wielony", saksa keeles "Welonen") oli mõis Vitebski kubermangus Režitsa maakonnas Viļani vallas. Tänapäeval asub mõisasüda Lätis Rēzekne piirkonnas Viļāni linnas aadressil Brīvības iela 34, osa mõisakeskusest jääb ka Viļānu muiža küla aladele.
Ajalugu.
Mõisat on esmamainitud 1495. aastal, mil Wolter von Plettenberg selle Jan de Loele läänistas. Sealsed latgalitest maaomanikud muudeti ühtlasi maksu, teo- ja sõjaväeteenistuskohuslasteks. Aastast 1507 olid mõisa omanikud de Overlackid. Rootsi-Poola sõja ajal aastal 1603 ei kinnitanud Zygmunt III Waza enam de Overlackide õigust mõisale ja andis selle hoopis Tomasz Dombrowile rendile. Edasi kuulus mõis de Offenbergidele, aastast 1703 aga Rykidele.
Aastal 1753 sai mõisa omanikuks Michał Ryk, kes kutsus Viļānisse bernardiinide ordu mungad, rajas sinna kloostri ja kiriku. Toona oli mõis üks Latgale alade suuremaid, sellele kuulus üle 49 000 hektari maad. Sealne mõis läks aastal 1839 Karol Mannteuffeli valdusse, aastal 1840 sai sellest Löwis of Menarite omand ja aastal 1842 hakkas see kuuluma Janowskitele.
Wincenty Janowski muutis Viļāni tööstusasulaks, rajades Malta jõe teisele kaldale linatöötlemisvabriku, kus aastal 1869 oli ligi 200 töölist. Mõisale kuulusid seal veel kõrtsid, vesiveski, nahatööstus, telliselööv, kaks lubjaahju ja pruulikoda. Aastal 1920 riigistati maareformi käigus sealne mõis ja maad jagati uusmaasaajatele, osa selle valdusi läks ka Viļāni linnale. Aastani 1941 jäi mõisakompleksi haldama Julian Janovski.
Mõisaansambel.
Mõisa häärberisse rajati kool 1949. aastal, tänapäeval asub seal Viļāni kunsti- ja muusikakool. Viļāni mõisa häärber on muinsusmälestisena kohaliku kaitse all. Häärberi juures asub ka Malta jõeni ulatuv park.
Mõisale kuulunud vabriku ruumidesse rajati 1950. aastatel Viļāni hüdroelektrijaam, mis 1994. aastal H. Janovskise eestvedamisel taas tööle pandi.
Jussi Saramo

Jussi Antero Saramo (sündinud 9. juulil 1979) on Soome poliitik, alates 16. juulist 2024 Euroopa Parlamendi liige. Ta kuulub Vasakliitu.
Jussi Saramo sai diplomi infotehnoloogia alal rakenduskõrgkoolist Edupoli 2003. aastal. Aastatel 2003–2004 oli ta organisatsiooni 
Etelä-Suomen Vasemmistonuoret piirkonnajuhataja. 2004–2005 töötas ta Eduskunnas parlamendiliikme abina. 2005–2009 oli ta organisatsiooni Vasemmistonuoret esimees. 2011–2014 töötas ta Soome Haridus- ja Kultuuriministeeriumis eriabina. Aastatel 2009–2011 ja 2014–2016 oli ta Vasakliidu poliitiline sekretär. 2014–2016 oli ta Euroopa Parlamendi liikme Merja Kyllöneni abi. 2017–2019 oli ta firma Solaris-lomat tegevdirektor. Alates 2019. aasta aprillist on ta Eduskunna liige. Alates 17. detsembrist 2020 kuni 29. juunini 2021 oli ta haridusminister Sanna Marini valitsuses.
2024. aasta Euroopa Parlamendi valimistel kogus Jussi Saramo 4918 häält ja osutus valituks.
Jaan Karu

Jaan Karu (1873–1957) oli eesti ajakirjanik, tõlkija ja kirjastaja.
Ta on olnud Postimehe Pärnu väljaande toimetaja.
Jaan Karu (õppejõud)

Jaan Karu (3. jaanuar 1945 - 22. detsember 2024) oli eesti tehnikateadlane.
Ta lõpetas aastal 1968 Tallinna Polütehnilise Instituudi ehitusteaduskonna, aastal 1974 lõpetas ta samas aspirantuuri, ta oli aastast 1975 tehnikakandidaat.
Ta on töötanud TPI sanitaartehnika kateedris ja Tallinna Tehnikaülikooli keskkonnatehnika instituudis õppejõuna.
2019. aastal pälvis dotsent Jaan Karu Eesti Vee-ettevõtete Liidu elutööauhinna.
Isiklikku.
Ta oli abielus filmimonteerija Tiiu Karuga, nende poeg on ettevõtja Armin Karu.
ACE Logistics Group AS

ACE Logistics Group AS on logistikafirmade valdusettevõte peakorteriga Tallinnas. 
Kontsern asutati pärast Eesti taasiseseisvumist 1992. aastal, mil Estonian Air Cargo AS (hilisemate nimedega Air Cargo Estonia AS ja ACE Logistics Estonia AS) asus osutama lennutranspordi ekspedeerimisteenuseid. ACE Logistics Group AS esimene tegevjuht oli Karli Lambot, alates 2005. aasta lõpust on ettevõtte tegevjuht Andres Matkur.
Ärinimi ACE Logistics võeti kasutusele 1997. aastal. ACE Logistics kui ekspedeerimisfirma teeb koostööd lennufirmadega, laevaliinidega, autovedajatega ja raudteeoperaatoritega ning osutab koostöös oma partnervõrgustikega logistikateenuseid üle terve maailma. 
ACE Logistics Group AS-i ettevõtted asuvad Eestis, Leedus, Lätis, Soomes ja Ukrainas. 2021. aastal töötas nendes kokku 200 inimest. Ettevõtete konsolideerimata kogukäive oli 72 miljonit eurot ning logistikaettevõtted käsitlesid 430 000 saadetist.
Villy Søvndal

Villy Søvndal (sündinud 4. aprillil 1952) on Taani poliitik. Ta kuulub Sotsialistlikku Rahvaparteisse.
Villy Søvndal on pärit talupidaja perekonnast. Ta lõpetas Koldingis õpetajatekolledži 1980. aastal. Aastatel 1980–1992 töötas õpetajana Koldingis. 1982–1994 oli ta Koldingi linnavolikogu liige. Ta oli Folketingi asendusliige 1986. aasta märtsis-aprillis ja 1991. aasta oktoobrist kuni 1992. aasta jaanuarini. Ta oli Folketingi liige 1. augustist 1994 kuni 20. detsembrini 2013. Aastatel 2005–2012 oli Søvndal Sotsialistliku Rahvapartei esimees.
Villy Søvndal oli 3. oktoobrist 2011 kuni 12. detsembrini 2013 Taani välisminister.
Alates 2024. aastast on ta Euroopa Parlamendi liige.
Trakai rajoon

Trakai rajoon (leedu "Trakų rajono savivaldybė") on 1. järgu haldusüksus (rajoon) Leedus endise Vilniuse maakonna aladel.
Rajooni pindala on 1208 km². 2017. aasta seisuga elas seal 32 546 inimest.
Rajoon moodustati 1950. aastal, tänapäevastes piiridest on aastast 1999, mil osad sealsed vallad läksid loodava Elektrėnai omavalitsuse koosseisu. Rajoon koosneb järgmistest valdadest: Aukštadvarise, Grendavė, Lentvarise, Onuškise, Paluknysi, Rūdiškėse, Senieji Trakai ja Trakai vald.
Halduskeskus on Trakai linn. Teised tähtsamad asulad on Lentvarise ja Rūdiškėse linnad ning Aukštadvarise ja Onuškise alevid. 2011. aasta seisuga olid elanikest 56,33% leedulased, 8,28% venelased, 30,11% poolakad, 0,63% ukrainlased, 2,37% valgevenelased ja 2,28% oli teistest rahvustest.
Rajooni suurimad jõed on kirdepiiril voolav Neris ja kagupiiril voolav Merkys, lisaks rajoonist algavad Strėva ja Verknė. Suuremad järved on Akmena, Galvė, Skaistis ja Vilkokšnis. Rajooni idaosa jääb Kagutasandikule, põhjaosa Nerise alamjooksu madalikule, lõunaosa aga Dzūkija kõrgustikule. Madalaim koht (55 m) asub Nerise ääres, kõrgeim koht aga Prienai rajooni piiril asuval Gedanonysi mäel.
Rajooni jäävad osaliselt Trakai rahvuspark, Aukštadvarise regionaalpark ja Nerise regionaalpark.
Luha põik

Luha põik on tänava nimi mitmes Eesti asulas:
Cindy Crawford

Cynthia Ann Crawford (sündinud 20. veebruaril 1966 DeKalbi maakonnas Illinoisis) on Ameerika Ühendriikide modell, näitleja ja ettevõtja. 
1980. ja 1990. aastatel oli Crawford populaarseimate supermodellide hulgas ja teda võis näha nii ajakirjade kaantel kui moekampaaniates.
Ta mängis üht peaosa Andrew Sipesi filmis "Võluv märklaud" ("Fair Game").
Ta on täitnud pisirolle teleseriaalides, näiteks "Kolmas kivi päikesest", "Muppetid", "Jimi maailm", "Cougar Town".
Isiklikku.
Ta oli abielus Richard Gere'iga 1991–1995. 1998. aastast on ta abielus ettevõtja Rande Gerberiga. Neil on poeg ja tütar.
Henri Aruküla

 
Henri Aruküla (sündinud 25. septembril 1991 Räpinas) on eesti saksofonimängija.
Haridus.
Ta on õppinud Räpina Muusikakoolis trombooni ja "jazz-pop"-kitarri, seejärel Heino Elleri Muusikakoolis ning Eesti Muusika- ja Teatriakadeemias trombooni erialal ja Georg Otsa nimelises Tallinna Muusikakoolis saksofoni erialal. 
Teist korda lõpetas Heino Elleri Muusikakooli 2016. aastal saksofoni erialal Lembit Saarsalu õpilasena. 
Henri Aruküla on osa võtnud ameerika saksofonisti Eric Marienthali meistriklassidest. 
Muusikaline tegevus.
Henri Aruküla on mänginud saksofoni mitmes ansamblis. 2015. aastal tõi ta Eestisse LED-saksofoni (väidetavalt Baltikumi esimese) ja alustas soolokarjääri. Ta esitab nii džäss- kui ka popmuusikat.
Bridget Fonda

Bridget Jane Fonda Elfman (sündinud 27. jaanuaril 1964 Los Angeleses) on endine Ameerika Ühendriikide näitleja.
Ta on mänginud näiteks filmides "Ristiisa 3", "Juhuslik õnn" (1994), "Paugupärdik" (2001), "Draakoni suudlus" (2001). 2002. aasta filmis "Lumekuninganna" mängis ta nimiosa.
Isiklikku.
Ta on Henry Fonda poja Peter Fonda tütar. Jane Fonda on tema tädi.
Novembris 2003 abiellus ta Danny Elfmaniga. 2005. aastal sündis neil poeg.
Aukštadvarise vald

Aukštadvarise vald (leedu keeles "Aukštadvario seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 213 km². 2011. aasta seisuga elas seal 2835 inimest. Valla keskus on Aukštadvarise alev, kus aastal 2011 oli 977 elanikku. Vallavanem on Laimis Kvedaravičius. 
Aastal 2001 olid 76,7 % valla elanikest leedulased, 20,3% aga poolakad.
Lisaks küladele on vallas ka mitmed huutorid
Lõuna tee

Lõuna tee on tänava nimi mitmes Eesti asulas:
Altenmarkt im Pongau

Altenmarkt im Pongau on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas.
Altenmarkt asub Salzburgist 65 km kagus. 
Majandus.
Linn on tuntud peamiselt oma taliturismi poolest. Seal asub ka vabrik, kus toodetakse Atomicu suuski.
Altenmarkt-Zauchensee on Ski Amadé suusapiirkonna osa, kus Zauchensee asub linnast umbes 10 km lõunas.
Medea Abrahamjan

Medea Abrahamjan (armeenia keeles Մեդեա Աբրահամյան; 8. märts 1932 Jerevan – 3. märts 2021 Jerevan) oli armeenia tšellist.
Ta oli Armeenia rahvakunstnik (1980) ja Jerevani Komitasi riikliku konservatooriumi professor (1983).
Claudia Cardinale

Claude Joséphine Rose Cardinale (tuntud kui Claudia Cardinale; 15. aprill 1938 Tunis, Tuneesia – 23. september 2025 Nemours, Seine-et-Marne, Prantsusmaa) oli Itaalia filminäitleja. 
Näitlejanna pika karjääri silmapaistvamateks tähisteks on filmid "Leopard", "8½" ja "Roosa Panter". 
Claudia Cardinale saavutas kuulsuse Itaalia kino kuldajastul ja tema lavastajateks olid sellised suurkujud nagu Federico Fellini ja Luchino Visconti. 
Tuneesias sündinud Cardinale võitis 16-aastaselt iludusvõistluse. Auhinnaks oli reis Veneetsia filmifestivalile, kus režissöörid ja produtsendid pöördusid tema poole ettepanekuga filmitegemises osaleda. 
Ta saavutas kuulsuse 1963. aastal, kui ta mängis Federico Fellini filmis "8½", mis võitis Oscari, ja ajastudraamas "Leopard", millest sai Visconti klassika. 
1960. aastatel töötas ta Ameerikas Hollywoodis, mängides Blake Edwardsi filmis "Roosa Panter" ja Sergio Leone filmis "Ükskord Metsikus Läänes", mängides koos selliste näitlejatega nagu Henry Fonda ja Charles Bronson. 
2000. aastal nimetati Cardinale UNESCO hea tahte saadikuks naiste õiguste eest võitlemise eest. 
2002. aastal pälvis ta Berliini filmifestivalil elutööauhinna.
The Dandy Warhols

The Dandy Warhols on Ameerika Ühendriikide alternatiivroki bänd, mille asutasid 1994. aastal Oregoni suurimas linnas Portlandis laulja-kitarrist Courtney Taylor-Taylor ja kitarrist Peter Holmström. Hiljem liitusid nendega klahvpillimängija Zia McCabe ja trummar Eric Hedford. Hedford lahkus 1998. aastal ja tema asemele tuli Taylor-Taylori nõbu Brent DeBoer.
Bändi nimi on tuletatud slovaki päritolu ameerika popkunstniku Andy Warholi nimest.
Girl in a Coma

Girl in a Coma oli aastatel 2006–2018 tegutsenud Ameerika Ühendriikide bänd, mis viljeles "indie rock" muusikat.
Koroonapandeemia Mehhikos

Koroonapandeemia Mehhikos on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud kiiresti leviva SARS-CoV-2 koroonaviiruse põhjustatud ülemaailmsest koroonapandeemiast.
Esimene nakatunu tuvastati 2020. aasta veebruari viimasel päeval.
2021. aasta märtsi lõpul Mehhiko tervishoiuministeeriumi avaldatud andmetel ületas tegelik koroonasse surnud inimeste arv 321 000piiri.
Bad Hofgastein

Bad Hofgastein (baieri: "Hofgoschdei") on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas. Kuurort asub Gasteini orus, suur suusakuurort kuulub Ski Amadé võrgustikku.
Gasteini org on osa Kesk-Ida-Alpide Kõrg-Tauerni mäestikust, see ulatub Lendi laiast Salzachi orust lõunas kuni Alpide peaaheliku ja Kärnteni liidumaa piirini. Bad Hofgastein asub umbes poolel teel Dorfgasteini (põhjas) ja Bad Gasteini (lõunas) vahel. Sellel on juurdepääs Tauerni raudteeliinile, mis kulgeb läbi oru kuni Tauerni raudteetunnelini.
Vallaosad on Bad Hofgastein, Harbach, Heißingfelding, Vorderschneeberg ja Wieden.
Turism.
Bad Hofgasteinis on suur hulk luksushotelle, neist suurim on viietärni Grand Park Hotel. Lisaks on hiljuti renoveeritud 4+ tärni Hotel Österreichischer Hof ja Hotel Bismarck.
Gasteini oru suusasüsteemi on viimaste aastate jooksul tehtud märkimisväärseid investeeringuid. Ainuüksi viimase kolme aasta jooksul on uute tõstukite ja suusaradade parendamiseks kulutatud 45 miljonit eurot. Hooajal 2008/09 avati Senderbahni tõstuk (uus kaheksakohaline salongtõstuk Angertalist Stubnerkogelile). Hooajal 2009/10 avati uus Stubnerkogelbahn (kaheksakohaline salongtõstuk kahes osas Bad Gasteinist Stubnerkogeli tippu), samuti GipfelXpress (uus kuuekohaline tõstuk) Dorfgasteinis.
Lisaks käimasolevatele investeeringutele on kavandamisel ka uus Schlossalmbahni tõstuk. Uus tõstuk ühendab Bad Hofgasteini kesklinna (Alpentherme lähedal) Schlossalmi tipuga.
Linna peaväljak on linna keskpunkt, sageli elava muusika ansamblite esinemiskoht.
Bad Hofgasteini külastavad tavaliselt rohkem austerlased, samuti on palju vene ja itaalia külastajaid, ning see on edukalt hoidnud oma mainet / seisnud oma naabri Bad Gasteini tõusude ja mõõnade kõrval (mis saab taas kord suuri investeeringuid, mille eesmärk on taastada ertshertsog Ferdinandi kunagised hiilgeajad).
Visulahti

Visulahti on dinosaurusteemaline lõbustuspark ja turismikeskus, mis avati 1980. aastal Soomes Mikkelis Saimaa järve ja Kuopio maantee ääres (Soome maantee 5). See koosneb kolmest alast: Dinosauria, HyperDino ja Visulahti vahakapp. Dinosaurias on kaks erinevat basseini ja kolm suurt veeliumäge. Visulahtis on ka majutus ja telkimisplats. Visulahti omanik on 2007. aastal omandatud Puuharyhmä Oyj kaudu Hispaania Aspro Parks.
Nokkakivi

Nokkakivi on lõbustuspark Soomes Kesk-Soome maakonnas Laukaa vallas. See asub Jyväskylä ja Kuopio vahelise tee ääres (maantee 9), 24 km kaugusel Jyväskyläst.
Nokkakivi on Soome uusim lõbustuspark, see avati 15. juunil 2007.
Lõbustuspargis on ligi 20 atraktsiooni.
Großarl

Großarl on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas. 
Turulinn asub Pongaus Großarltalis, 70 km Salzburgist lõunas. See jaguneb ringkondadeks (põhjast lõunasse): Au (850 m), Schied (860 m), Unterberg (900 m), Großarl (895 m), samuti Eben ja Bach (900 m).
Großarli järgi on saanud nime Großarltali org.
Majandus ja taristu.
Großarl on väga turismile orienteeritud turulinn. Majutuskohti on umbes 4500 ning seal on igas kategoorias hotelle ja hosteleid. Väga muljetavaldav on neljatärnihotellide suur tihedus. 40 mägimaja tõttu kutsutakse Großarli ka "alpimajade oruks" (saksa: "Das Tal der Almen").
Aastate jooksul asusid orgu paljud väikesed ja keskmise suurusega ettevõtted ning neist said Großarli kodanike jaoks olulised tööandjad (puusepad, müürsepad ning pinnaseliigutamise ettevõtted jne).
Gerly Tinn

Gerly Tinn (sündinud 25. veebruaril 1976 Viljandis) on eesti moe- ja kostüümikunstnik ning stilist.
Haridus.
Gerly Tinn lõpetas 1994. aastal Tallinna 20. Keskkooli ja 2001. aastal Eesti Kunstiakadeemia moekunsti erialal. Magistrikraadi omandas ta Inglismaal, London College of Fashionis) etenduskunstide kostüümikujunduse erialal (Costume Design for Performing Arts) 2011. aastal.
Looming.
Alates 1998. aastast on ta teinud stilistitööd ajakirjadele Stiil, Eesti Naine, Anne jt ning telesaadetele. On teinud koostööd fotograafide Toomas Volkmanni, Madis Palmi, Herkki-Erich Merila, Mark Raidpere, Hele-Mai Alamaa, Tanel Veenre ja Kristjan Lepaga.
Ta on teinud kostüümikujundusi filmidele ja telelavastustele, näiteks mängufilmidele "Stiilipidu", "Rambikramp", teleseriaalile "Nöbinina" jt, ning teatrilavastustele, nagu Andrew Lloyd Webberi "Cats", Richard Rodgersi "Helisev muusika" ja Ingmar Bergmani "Fanny ja Alexander" Vanemuises, Tiina Brännare ja Eppu Nuotio "Marilyn" Ugalas jt.
2009. aastal toimus Rotermanni Galeriis tema isikunäitus "Must. Valges".
Ta on alates 2007. aastast Eesti Teatriliidu ja Eesti Lavastuskunstnike Liidu liige.
Sankt Veit im Pongau

Sankt Veit im Pongau on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas. Sankt Veit on Salzburgi esimene tervisliku kliimaga kuurortlinn. Submontaanne "Hochglocker" on 1912. aastal asutatud sanatoorium. Kirjanik Thomas Bernhardit raviti seal ja ta kirjutas ka raamatu oma elukohast kliinikus.
Vald asub Pongaus Salzachi jõe ääres. Kuni Sankt Veitini voolab Salzach läänest itta; pärast Sankt Veiti voolab see põhja. Vald asub kõrgplatool. Kliimat leevendavad tuuled, mis puhuvad orgudest lõunasse.
Windsor (Berkshire)

Windsor on ajalooline linn Thamesi jõe ääres Inglismaal Berkshire'i krahvkonnas. 
Linna teatakse eelkõige Windsori lossi järgi, mis kuulub Windsorite kuninglikule suguvõsale. Londoni Heathrow' lennujaam jääb linnast vähem kui kümne kilomeetri kaugusele itta, sellepärast võib linna kohal täheldada tihedat lennuliiklust.
Linna järgi on nime saanud Windsori tool, mida 18. sajandil valmistati Buckinghamshire'is ja mida Windsorist müüdi Londonisse.
Andor Deli

Andor Deli (sündinud 2. mail 1977 Bečej's) on Vojvodinas Jugoslaavias sündinud Ungari poliitik ja jurist. Ta on 2014. aastast Euroopa Parlamendi liige.
Ta sündis 1977. aastal Bečej's Vojvodinas etniliste ungarlaste peres. Ta on lõpetanud Novi Sadi Ülikooli õigusteaduskonna. Ta on täiendanud end Saarimaa Ülikooli Euroopa Instituudis.
2014. aasta Euroopa Parlamendi valimistel kandideeris ta erakonna Fidesz nimekirjas ja osutus valituks. Samuti osutus ta valituks 2019. aasta Euroopa Parlamendi valimistel. Märtsi alguseni 2021 kuulus ta Euroopa Rahvapartei / Euroopa Demokraatide fraktsiooni ridadesse.
Fred (jalgpallur, sündinud 1993)

Frederico Rodrigues de Paula Santos (enam tuntud lihtsalt kui Fred; sündinud 5. märtsil 1993 Belo Horizontes) on Brasiilia jalgpallur, kes mängib poolkaitsjana Türgi kõrgliigaklubis Fenerbahçe ja Brasiilia jalgpallikoondises.
Brasiilia kõrgliigas debüteeris ta 2012. aastal Internacionali ridades.
2013. aasta juunis liitus ta Ukraina kõrgliigaklubiga Donetski Šahtar. Seal mängis ta kokku viis hooaega ning tuli hooaegadel 2013–14, 2016–17 ja 2017–18 klubiga Ukraina meistriks.
2018. aasta juunis siirdus ta umbes 47 miljoni naelsterlingi eest Inglismaa kõrgliigaklubisse Manchester United, kellega sõlmis viieaastase lepingu. Esimese värava Inglismaa kõrgliigas lõi ta 22. septembril 2018 mängus Wolverhampton Wanderersi vastu.
2023. aasta augustis sõlmis ta nelja-aastase lepingu Fenerbahçega.
Brasiilia jalgpallikoondises tegi Fred debüüdi 12. novembril 2014 mängus Türgi vastu. Ta on kuulunud Brasiilia koondisse 2015. aasta Copa Américal, 2018. aasta maailmameistrivõistlustel, 2021. aasta Copa Américal ja 2022. aasta maailmameistrivõistlustel.
Scott McTominay

Scott Francis McTominay (sündinud 8. detsembril 1996 Lancasteris) on Inglismaal sündinud Šotimaa jalgpallur, kes mängib keskpoolkaitsjana Inglismaa Premier League'i klubis Manchester United ja Šotimaa jalgpallikoondises.
Ta liitus Manchester Unitedi noorteakadeemiaga 2002. aastal. Esimese profilepingu sõlmis ta klubiga 2013. aasta juulis. Klubi põhimeeskonnas tegi ta debüüdi 7. mail 2017 liigamängus Arsenali vastu.
Šotimaa jalgpallikoondises tegi McTominay debüüdi 23. märtsil 2018 sõprusmängus Costa Rica vastu.
2019. aasta jaanuaris pikendas ta Manchester Unitediga lepingut kuni 2023. aastani. 2. aprillil 2019 lõi ta mängus Wolverhampton Wanderersi vastu oma esimese värava Inglismaa kõrgliigas. 2020. aasta juunis pikendas ta klubiga lepingut kuni 2025. aastani.
2024. aastal sõlmis McTominay 25,7 miljoni naela suuruse üleminekuga lepingu Napoliga; temast sai võtmemängija klubis, kes võitis oma debüüthooajal Serie A tiitli, nimetati liiga kõige väärtuslikumaks mängijaks ja ta kandideeris Ballon d'Orile.
Eggenbergi loss

Eggenbergi loss (saksa keeles "Schloss Eggenberg") on kõige märkimisväärsem barokne paleekompleks Steiermargi ajaloolises pealinnas Grazis.
Rändaja

Rändaja on Eesti muusikaansambel, mis on kujunenud Indrek Tammoja ümber. 
Esitatakse eestikeelseid laule kitarri ja muude pillide saatel, kusjuures "loomingu keskmes on austav ja hoidev toon looduse ning elu suure müsteeriumi suhtes"
RÄNDAJA esinejanime taga seisab laululooja Indrek Tammoja, kes põimib mahedakõlalisel kitarril emakeelseks seisundimuusikaks põhjamaiste juurtega elu- ja ilmakäsitlust. 
Rändaja loomingut iseloomustab rahulik, lihtne, mõtlik ja igatsuse värviline helipilt, mis viib kuulaja teekonnale, et luua ruumi visioonidele iseendaks olemise taipamistest. 
Sõnumi kandjaks on Indreku iseloomulik hääl ja tugeva sõnumiga emakeelne luule, mis valdavalt Rändaja enda, kui ka teiste luuletajate sulest. Laulud jutustavad lugusid nii rändurile avanevast maailmast meie ümber, kui ka kordumatust lõpmatusest iga inimese sees.
Salapäraste ja lihtsuses sügavamate värvingute kõrval jääb muusika valdavalt helgeks ning pehmekõlaliseks, omandades muusikateraapilise väärtuse. 
Rändaja loomes põimuvad erinevad stiilid ning dünaamiliselt mitmekesised lahendused alternatiivsest indiest, autorilaulu, folgi ja rock-popi vahel. 
Helialbumitel on muusikalist pilti kujundanud paljud muusikud - Paavo Eensalu, Johanna Mängel, Liis Kibuspuu, Eno Kollom, Jonas Kaarnamets, Margus Kokk, Mihkel Mälgand, Siim Roos, Iiris Vesik, Martin Petermann, Triinu Taul, Gerda Lõokene, Taavi Paomets, Kostja Tsõbulevski, Tiiu Õunapuu, Marlis Timpmann, ... ja veel.
Loomingu keskmes on austav ja hoidev toon looduse ning elu suure müsteeriumi suhtes.
Rändaja on välja andnud 4 heliplaati
2014 – Teekond
2016 – Tammetsõõr
2019 – Hinge kodu
2021 - Maailmatuum
Štajerska

Štajerska, ka Sloveenia Stüüria (sloveeni keeles "Slovenska Štajerska") või Alam-Stüüria (sloveeni keeles "Spodnja Štajerska", saksa keeles "Untersteiermark"), on Sloveenia kirdeosa piirkond, mis hõlmab endise Steiermargi hertsogkonna kolmandikku selle lõunaosas. Seal elab umbes 705 000 elanikku, mis on 34,5% riigi elanikkonnast. Metsase ja künkliku regiooni halduskeskus on Maribor, teised suuremad linnad on Velenje, Celje, Ptuj ja Trbovlje. Kirdes piiritleb regiooni Pannoonia tasandikul looklev Mura jõgi.
Velenje

Velenje (saksa keeles "Wöllan") on linn Sloveenias Štajerska piirkonnas, Velenje valla keskus.
See on suuruselt kuues linn Sloveenias.
Dolly Parton

Dolly Rebecca Parton (sündinud 19. jaanuaril 1946 Pittman Centeris Sevieri maakonnas Tennessees) on Ameerika Ühendriikide laulja, laulukirjutaja ja näitleja. 
Ta on saanud mitmesuguseid kantrimuusikaauhindu, näiteks Billboardilt, BBC-lt, nii Kanadast kui ka Suurbritanniast. Ta on saanud ka ühe Kuldse Vaarika. Grammy auhindu on tal alates 1979. aastast kümme, Grammyle on ta olnud nomineeritud korduvalt alates 1970. aastast. Primetime Emmyle on ta olnud nomineeritud 1978., 2017. ja 2020. aastal. Kuldgloobuse nominatsioone on tal mitu alates 1981. aastast. USA Kongress autasustas teda 2005. aastal riikliku kunstide medaliga. 
Lisaks kantrimuusikale teeb ta ka "bluegrass"'i ja gospelmuusikat. 
Ta tegeleb palju heategevusega, näiteks toetab Ameerika Punast Risti ning HIV ja AIDSiga seotud heategevuslikke korjandusi. Koroonapandeemia ajal toetas ta teadusuuringuid miljoni dollariga.
Naomi Campbell

Naomi Elaine Campbell (sündinud 22. mail 1970 Streathamis Lõuna-Londonis) on Inglismaa modell ja näitleja.
Ta ema on Jamaical sündinud tantsija; oma isa pole ta kunagi näinud. 
Esimene avalik ülesastumine oli Campbellil Bob Marley laulu "Is This Love" videos 1978. 
Kuigi teda peetakse oma aja tuntuimaks ja nõutuimaks tumedanahaliseks modelliks maailmas, pole ta teeninud selles töös kunagi nii palju kui ta valgenahalised kolleegid.
Tema kaubamärgi parfüüme võib osta ka Eestis.
Soojusläbikandetegur

Soojusläbikandetegur väljendab soojusvoogu, mis läbib materjalikihti või piirdetarindit (näiteks seina), kui temperatuuride erinevus kihi eri poolte vahel on 1 kraad (1 K). Kuna soojusvoo (soojusvoolu tiheduse) ühik on W/m2, siis on soojusläbikandeteguri ühik W/(m2·K). Soojusläbikandeteguri tähis on formula_1 (peamiselt masinaehituses ja tehnoloogia valdkondades) või formula_2 (ehitusarvutustes).
Soojusläbikandetegur sõltub keskkonna ja pinna vahelisest soojusülekandetegurist ja kasutatud materjali soojusjuhtivustegurist. Nii kandub soojus kõrgema temperatuuriga õhult seina pinnale soojusülekande teel, läbib seina soojusjuhtivuse teel ja kandub seina pinnalt üle madalama temperatuuriga õhule taas soojusülekande teel.
Piirdetarindite soojusläbikandeteguri tähenduses on kasutusel termin U-arv. Näiteks välisseinte U-arvu soovituslik vahemik on 0,12–0,22 W/(m2·K). Mida väiksem on U-arv, seda soojapidavam on sein, katus, aken vms.
Soojusläbikandeteguri pöördsuurus on soojusläbikandetakistus, tähis formula_3, ühik m²·K/W.
Juht (füüsika)

Juht on füüsikas aine või toode energia edasikandmiseks selle eri vormides: elektrivooluga (elektrijuht), soojusega (soojusjuht) ja lainega (valguslainejuht, raadilainejuht, helilainejuht).
Jutta Rabe

Jutta Rabe (sündinud 1955) on saksa ajakirjanik ja Saksamaa Ajakirjanike Föderatsiooni Berliini osakonna endine aseesimees. 
Ta tegi aastaid kaastööd Saksamaa teleajakirjale Spiegel-TV, telekanalitele Focus TV, ZDF, ARTE ja Põhja-Saksamaa ringhäälingule.
Ta uuris aastaid Estonia katastroofi tagamaid.
Abiootiline metsakahjustus

Abiootiline metsakahjustus on klimaatiliste, mullastikuliste, orograafiliste või hüdroloogiliste tegurite poolt põhjustatud metsakahjustus.
Püstoks

Püstoks ehk tulioks on puust teravnurga all (alla 30kraadise nurgaga) väljuv oks. Saematerjalis ja ehituspuidus peetakse seda kvaliteeti vähendavaks elemendiks. Tulioks tekib puu ladvavahetuse tulemusel allajäänud topeltladva või murdunud ladva tüvesse sissekasvamisel sinna jäänud suhteliselt jämedast kuivanud oksast.
Joanne Woodward

Joanne Gignilliat Trimmier Woodward (sündinud 27. veebruaril 1930 Thomasville'is Thomase maakonnas Georgia osariigis) on Ameerika Ühendriikide näitleja, produtsent ja filantroop. 
Ta on saanud Oscari, kolm Primetime Emmyt ja kolm Kuldgloobust. 
1957. aasta rolli eest filmis "Eve kolm nägu" sai ta Oscari ja Kuldgloobuse. Ta on mänginud ka filmides "Rachel, Rachel" (1968), "Võidumees" (1969) ja "Gammakiirte mõju karikakarde kasvule" (1972).
Pärast Olivia de Havillandi surma juulis 2020 on ta vanim elusolev Oscari võitja.
Isiklikku.
Ta oli abielus Paul Newmaniga alates 1958. aastast. Lapsed Nell ja Melissa Newman on samuti tuntud.
Rippes puu

Rippes puu on kas langetamisel või tormi järel langedes naaberpuude võrasse või tüve najale naalduv puu. See puu on ohtlik, kuna võib näiteks tuule mõjul ootamatult alla langeda. Samuti on sellise puu langetamine ohtlik ning eeldab raietööliselt langetamiseks vastavaid teadmisi ning erioskuste rakendamist.
Tormimurd

Tormimurd ehk tuulemurd on tuule mõjul tüvest murtud puu, mille juurestik on mullas.
Tervete puude murdumine sõltub valdavalt tuulekiirusest, mitte tüve jämedusest.
Jõusaal

Jõusaal on siseruumides spordisaal, mis on sisustatud treeninguseadmete ja kardiovaskulaarse treeningu masinatega jõuharjutuste sooritamiseks. 
Reeglina on jõusaalid avalikud, kus saab käia igaüks treenida vastavalt oma soovidele ja vajadustele. Enamjaolt on jõusaal jaotatud treeninguseadmete kaupa sektsioonideks. Tavaliselt on igas jõusaaliosas oma peamine treeninguseade ja ettenähtud harjutused teatud lihasegrupi treenimiseks.
Ajalugu.
Jõusaalis võib olla suur hulk treeninguseadmeid. Iga lihasegrupi treenimiseks on mitut liiki treeninguseadmeid, sageli on võimalik ühe seadmega treenida mitut lihasegruppi. 18. sajandil lõi esimese tänapäevaste põhimõtetega jõusaali Salzmann; seal hakati õppima ja rakendama keha treenimiseks treeninguharjutusi (sh ujumine ja jooksmine). Hiljem asutasid Clias ja Volker spordisaalid Londonis ning 1825. aastal pani saksa immigrant doktor Beck aluse esimestele spordisaalidele Ameerika Ühendriikides. 
Treeningupaketid ja personaaltreening.
Enamikus jõusaalides pakutakse lihasegrupiti ja raskusastmeti erinevaid treeningupakette ja asjatundlike treenerite juhendamist. Rühmatreeningud on enamasti kehakaalu langetamise harjutustele üles ehitatud treening, kus kasutatakse matte ja muud lihtvarustust (rullikud jne). Sellist laadi treening on rohkem lõõgastav ja mitte nii palju jõudu nõudev. Peamiselt tehakse üle terve keha treenimist, kus pannakse palju rõhku hea enesetunde saavutamisele, kaalu alandamisele ja üldise aktiivsuse parandamisele.
Personaaltreeningu aluseks on kehalise inspektsiooni läbimine, nii saab endale valitud personaaltreener parima ülevaate sinu kehalisest vormist ja jõulisusest. Pärast kehalise inspektsiooni läbimist koostatakse isikupärane treening- ja toitumiskava, mida treenitav isik peaks teatud ajaperioodi jooksul järgima. Tavapäraselt muudetakse treeningu- ja toitumiskava iga 2-3 kuu tagant, et lihased saaksid areneda ja saada mitmekesist treeningut. Liigse ühe kava kasutamise korral ei pruugi keha nii kiirelt areneda ja tihti ei saada soovitud vormi ning antakse alla.
Rekordid.
Treeningumaailma üks tuntumaid reklaamnägusid on Arnold Schwarzenegger, kes alustas raskuste tõstmist 15-aastaselt ning nüüdseks on profitreenimise ajad seljataha jätnud ja jätkab seda hobina.
Tema isiklikud rekordid olid: maast kangi tõste (maast tuharani, tuharast õlgadeni ja õlgadest pea kohale) – 120 kg, maast kangi tõste (ühe lükkena) – 110 kg
kükk – 247 kg, lamades surumine – 240 kg
Eestlane Kaido Leesmann on sportlane, kes püstitas 18. detsembril 2020 Eesti lamades surumise rekordi, milleks oli 325 kg.
Vaigupesa

Vaigupesa on läätsekujuline õõnsus aastarõngaste vahel, mis on täitunud vaiguga või on sisaldanud vaiku.
Õõnessüdamik

Õõnessüdamik on mädanikust õõnestatud südamikuga puu.
Aaron Wan-Bissaka

Aaron Wan-Bissaka (sündinud 26. novembril 1997 Londonis) on Inglismaa jalgpallur, kes mängib paremkaitsjana Inglismaa Premier League'i klubis Manchester United.
Ta alustas klubikarjääri Crystal Palace'is, mille noorteakadeemiaga liitus ta 2009. aastal. Esimese profilepingu sõlmis ta klubiga 2016. aastal. Klubi põhimeeskonnas tegi ta debüüdi 25. veebruaril 2018 liigamängus Tottenham Hotspuri vastu. Järgmisel hooajal kindlustas ta koha Crystal Palace'i põhikoosseisus ja valiti 2019. aastal klubi aasta parimaks mängijaks.
2019. aasta juunis siirdus ta Manchester Unitedi, kellega sõlmis viieaastase lepingu. 17. oktoobril 2020 lõi ta mängus Newcastle Unitedi vastu oma esimese värava Inglismaa kõrgliigas.
Tilda Swinton

Katherine Matilda Swinton (sündinud 5. novembril 1960 Londonis) on šoti filminäitleja.
Ta mängis valget nõida "Narnia kroonikates" ning on mänginud näiteks ka vendade Coenite mängufilmis "Põletada pärast lugemist". Ta oli üks dublaažilugejatest filmis "Koerte saar".
Ta sai Oscari ja BAFTA auhinna rolli eest 2007. aasta filmis "Michael Clayton". Ta sai Euroopa filmiauhinna parima naisnäitlejana 2011 rolli eest filmis "Me peame rääkima Kevinist".
Josh Maja

Joshua Erowoli Orisunmihare Oluwaseun Maja (sündinud 27. detsembril 1998 Londonis) on Inglismaal sündinud Nigeeria jalgpallur, kes mängib ründajana Prantsusmaa kõrgliiga klubis Bordeaux' Girondins ja Nigeeria jalgpallikoondises.
Ta alustas profikarjääri Sunderlandis, kellega sõlmis profilepingu 2016. aastal. Klubi põhimeeskonnas debüteeris ta 2016. aasta septembris liigakarikamängus Queens Park Rangersi vastu. 16. detsembril 2017 debüteeris ta Sunderlandi meeskonnas Inglismaa esiliigas mängus Fulhami vastu ja lõi selles mängus ka värava. Hooajal 2018–19 lõi Maja Sunderlandi meeskonnas Inglismaa tugevuselt kolmandas liigas 15 väravat.
2019. aasta jaanuaris sõlmis ta lepingu Bordeaux' Girondins'iga. Esimese värava Prantsusmaa kõrgliigas lõi ta 20. aprillil 2019 mängus Nîmes Olympique'i vastu. 2021. aasta veebruaris läks ta laenule Inglismaa Premier League'i klubisse Fulham, lüües seal 15 liigamänguga kolm väravat.
Nigeeria jalgpallikoondises tegi Maja debüüdi 10. septembril 2019 sõprusmängus Ukraina vastu.
Tuulelukk

Tuulelukk on detail ehituses, mis vähendab soojusleket. Palkehituses tähistab tuulelukk teatud nurgaseotise detaili. Tuulelukuna võib toimida ka varaprofiil või lihtsalt uksele löödud liist.
NSV Liidu Sõjaministeerium

NSV Liidu Sõjaministeerium (vene keeles "Военное министерство СССР") oli aastatel 1950–1953 Nõukogude Liidu relvajõudude üks kahest riigijuhtimisorganist; kuulus ministeeriumina NSV Liidu Ministrite Nõukogu koosseisu. 
Veebruaris 1950 lahutati NSV Liidu Relvajõudude Ministeerium kaheks – NSV Liidu Sõjaministeeriumiks ja NSV Liidu Sõjalaevastiku Ministeeriumiks. Sõjaministriks määrati Nõukogude Liidu marssal Aleksandr Vassilevski. 
Sõjaministri esimene asetäitja.
Śõjaministri esimene asetäitja oli aastatel 1950–1953 Nõukogude Liidu marssal Vassili Sokolovski, kes sai 1952. aastal ühtlasi Nõukogude Armee Kindralstaabi ülemaks. 
Sõjaministeeriumi ümberkujundamine.
Kohe pärast Jossif Stalini surma (5. märts 1953) alanud NSV Liidu valitsusorganite reformimise käigus ühendati 15. märtsil 1953 NSV Liidu Sõjaministeerium ja NSV Liidu Sõjalaevastiku Ministeerium üheks NSV Liidu Kaitseministeeriumiks.
Sania Mirza

Sania Mirza (sündinud15. novembril 1986 Mumbais) on India tennisist, kelle parimad tulemused on saavutatud paarismängus. Ta on võitnud kuus suure slämmi turniiri (3 naispaaris- ja 3 segapaarismängus). 
Profikarjäär üksikmängus.
Temast sai elukutseline tennisist veebruaris 2003. Üksikmängus jäi tema parimaks kohaks WTA edetabelis 27. koht (27. augustil 2007). 2013. aastal lõpetas ta järjest mitme 2012. aastal saadud vigastuse tõttu tipptennises üksikmängijakarjääri. 
Profikarjäär paarismängus.
Paarismängus on Sania Mirza olnud üks maailma edukamaid tennisiste (tegevtennisistide seas) eeskätt võidetud WTA turniiride arvestuses (42 turniirivõitu 2021. aasta veebruari seisuga). Tema parim koht WTA edetabelis on olnud esikoht, kuhu ta jõudis 13. aprillil 2015 ja on püsinud seal kokku 91 nädalat. 
Kõik paarismängus võidetud kolm suure slämmi turniiri (Wimbledon 2015, USA lahtised meistrivõistlused 2015 ja Prantsusmaa lahtised meistrivõistlused 2016) võitis ta koos Šveitsi esindava Martina Hingisega. Koos Hingisega mängisid nad end 2015. aasta maailma parimaks tennisepaariks ning peatselt pärast seda püsisid nad võitmatuna tervelt 44 mängu järjest.
Veel 2020. aasta jaanuaris võitis ta paarismängus koos ukrainlanna Nadia Kitšenokiga Austraalias Hobartis WTA turniiri, alistades Hiina paari Peng Shuai ja Zhang Shuai. Kuid sellele järgnenud Austraalia lahtistel meistrivõistlustel tuli neil juba esimeses ringis võtta vastu kaotus, kuna Saina Mirza vigastas jalga (sääremarja piirkonnas). 
Isiklikku.
2010. aastal abiellus ta Pakistani kriketimängija Shoaib Malikuga. Oktoobris 2018 sündis neil poeg.
Geli Raubal

Angela Maria Raubal (4. juuni 1908 Linz – 18. september 1931 München) oli Adolf Hitleri poolõe Angela Hitleri ja tema mehe Leo Raubali tütar. 
Hitleri õde oli alates 1928. aastast ta majapidaja ja Geli elas alates sellest ajast Hitleriga samas majas. Väidetavalt oli Hitler temasse ebaloomulikult kiindunud. 
23-aastane Geli leiti surnuna Hitleri korterist Münchenis 18.septembril 1931 maha lastuna Hitleri relvast. Hitler ise oli tol päeval Hamburgis. On olnud vaidlusi, et kas see oli enesetapp või Hitleri poolt põhjustatud (tellitud) surm.
Ameerika ajaloolase William L. Shireri sõnul teatas Hitler hiljem, et Raubal oli ainus naine, keda ta kunagi armastas . Tema tuba Haus Wachenfeldis hoiti sellisena, nagu ta selle oli jätnud, ja ta riputas tema portreed oma tuppa ja Berliini Reichi kantselei juurde. 
1992. aasta "Vanity Fairi" artiklis uurib Ron Rosenbaum mitmeid teooriaid, sealhulgas spekulatsioone, et Hitler tulistas tahtlikult või kogemata Raubali tüli käigus või et naine tapeti tema käsul.  William Stuart-Houstoni , Hitleri vennapoja, poolvenna Aloisi kaudu, sõnul "Kui ma 1931. aastal Berliini külastasin, oli perekond hädas. ... Kõik teadsid, et Hitler ja tema oli juba pikka aega olnud intiimne ja et ta ootas last – tõsiasi, mis ajas Hitleri marru."